Line Barfod (EL), 2008-05-15:
Som den forrige ordfører bemærkede, så er det jo skønt at høre musikken udefra og de mange mennesker, der er i konflikt for at sikre, at vi kan have en solidarisk velfærd fremover.
Det synes vi er rigtig flot.
Det ville være godt, hvis der var flere herinde, der også var optaget af det.
Jeg vil sige i forhold til regional udvikling, at den jo også hænger sammen med, om vi vil have et velfærdssamfund og et samfund, hvor vi tager os af alle mennesker i alle dele af landet, eller om vi vil have et samfund, hvor vi giver gode muligheder for dem, der bor i de større byer og kan klare sig selv - dem, der har råd til at køre i bil, hvis de vil bo uden for byerne, dem, der har råd til selv at betale for sygehus osv. og selv kan sørge for at komme derhen.
Men til dem, som ikke har så mange penge, dem, som ikke har råd til en bil, dem, der ikke er i stand til at transportere sig selv eller til deres børn hen til lægevagten, dem, der ikke har mulighed for at køre meget langt for at komme i storcentre, dem, der ikke har mulighed for at transportere sig langt til arbejdspladserne og uddannelsespladser osv. siger vi, at de må sejle deres egen sø, eller også, at de bare kan tage sig sammen og flytte ind til storbyen.
Jeg synes, det er en underlig holdning at have, men det er jo de valg, vi står imellem: om vi vil have et samfund, hvor vi skaber gode muligheder for alle i alle dele af landet, eller om vi vil have et opsplittet samfund - også i forhold til, hvor man bor henne.
Så kommer man i de årlige debatter med pæne ord om, at man ønsker en ligelig udvikling af Danmark, og at man er imod en skæv udvikling, men det, man gennemfører i praksis, medfører det stik modsatte.
Samtidig har man jo beskåret demokratiet kraftigt, så det bliver sværere lokalt og regionalt at sikre en god udvikling, først og fremmest igennem den økonomiske spændetrøje, som man holder kommuner og regioner i, men også ved, at man har lagt en række begrænsninger på, hvad kommuner og regioner har ret til.
Lige i øjeblikket ser vi det jo helt grelt, at regionerne ikke selv har lov til at indgå en overenskomstaftale med Sundhedskartellet, som kunne sikre det lønløft, som de behøver for at kunne sikre, at de kommer et skridt i nærheden af mandeløn til kvindefag.
Det må regionerne ikke.
De må ikke flytte penge fra vikarkontoen og bruge dem til at give et lønløft, for finansministeren vil ikke sige ja til en sådan aftale.
Så der er ikke megen mulighed for at sikre nogle ordentlige vilkår for regionerne, der er ikke meget selvstyre i det her.
Vi synes hellere, man skulle se på, både hvordan vi sikrer et godt velfærdssamfund, og hvordan vi sikrer, at man kan bo overalt i landet.
Det kræver også, at man regionalt får lov til at lave en sammenhængende planlægning i forhold til, hvor der er bolig, arbejde, uddannelse og trafik.
Det kræver, at kommuner og regioner får ret til at bygge billige boliger, og får lov til at sikre, at trafikplanen hænger sammen med uddannelserne, så man f.eks. ikke oplever, at man ikke kan komme på gymnasiet, fordi der ikke er nogen bus, der passer med mødetiderne på gymnasiet, fordi der i dag er tale om, at det er to forskellige instanser, der skal få det til hænge sammen, og de snakker ikke altid sammen.
Det handler om at skabe lokale arbejdspladser og ikke at fjerne grundlaget for lokale arbejdspladser, som regeringen og Dansk Folkeparti i øjeblikket gør ved at skære ned på de supplerende dagpenge.
Det handler jo ikke, som det er blevet sagt af en del af ordførerne, om, at folk indretter sig på at gå på supplerende dagpenge.
Nej, dem, vi snakker om - i fiskeindustrien, i havnene og mange andre steder - har jo fuldtidsarbejde, men kan blive sendt hjem, når det er dårligt vejr, eller de har nogle vilkår, der gør, at de bliver kaldt ind, når der er behov for dem.
Det er jo ikke folk, der permanent er på deltid, men det er det, der er betingelsen, hvis man vil have nogle erhverv, som ikke har brug for alle hele tiden, fordi man må indrette sig efter vejret eller andre ting.
Det er dybt problematisk, at man ikke tager de pæne ord, man siger om regional udvikling, alvorligt, men faktisk laver en lovgivning, der direkte modvirker den.
Der er også her blevet sagt pæne ting om innovation og om, at vi skal skabe lokale arbejdspladser, men samtidig fører regeringen og Dansk Folkeparti jo en politik, som fuldstændig ødelægger erhvervsgrundlaget for en lang række små og mellemstore virksomheder.
Når man går ind og centraliserer indkøbene for det offentlige og kræver, at stat og kommuner og regioner og institutioner skal købe hos nogle få store leverandører, så fjerner man hele grundlaget for de mange små og mellemstore virksomheder, som har det offentlige som en af deres største kunder.
Man fjerner muligheden for den innovation, der hidtil har været i samspillet mellem det private og det offentlige, man ødelægger fuldstændig grundlaget for, at vi kan have lokale arbejdspladser.
Vi synes tværtimod, at man skulle give langt bedre mulighed for at skabe lokal innovation, at man skulle give langt bedre mulighed for, at det offentlige som den meget store aftager, det er, kunne gå sammen med lokale virksomheder og folk, der havde ideer, og sige: Lad os se på, hvad vi kan lave.
I stedet for at vi sender svin på langfart til et sted i Europa for at blive slagtet, synes jeg, at vi skal skabe lokale slagterier, så de kan blive slagtet der.
Så er der god dyrevelfærd og gode lokale arbejdspladser, oven i købet er det en god kvalitet kød, vi får, og det er bedre for miljøet og klimaet.
Det samme kunne vi gøre på en lang række andre fødevareområder, men det er bare slet ikke det, regeringen og Dansk Folkeparti er interesseret i.
Man vil hellere have, at alt skal være så centraliseret som muligt, så man ikke har noget lokalt spillerum til at satse på at skabe nye arbejdspladser.
Det samme kunne ske på energiområdet.
Men her går man også ind og centraliserer så meget, som man overhovedet kan, og fjerner muligheden for, at der kan laves noget lokalt.
Så der er masser af områder, hvor man, hvis man ville, kunne sikre, at vi havde en god udvikling i Danmark, at vi havde en mulighed for at bo alle steder i landet.
Større er vores land jo heller ikke, end at det sagtens kunne lade sig gøre.